પેરાગ્લાઇડિંગ અને પર્વતારોહણમાં ગુજરાતનું નામ રોશન કરવા થનગનતી સુરભિ કહે છે, એડવેન્ચર સ્પોર્ટ્સને પ્રોત્સાહન આપવા સરકારે તેમ જ યોગ્ય સંસ્થાઓએ વિચારવું જોઈએ. પર્વતારોહકને શારીરિક અને માનસિક તકલીફો ખૂબ થતી હોય છે. ઓક્સિજનનો અભાવ, સખત માઇનસ ડિગ્રીવાળી ઠંડી, તીવ્રગતિવાળા પવનો, હિમપ્રપાત, બરફાચ્છાદિત વાતાવરણ શરીરનાં અંગોને ખોટાં પાડી દે છે. મગજ પર સોજો આવી જાય છે. આરોહણ કરીને આવ્યા પછી જેટલેગની જેમ માઉન્ટલેગ લાગી જાય છે. તરત જ બધી દૈનિક ક્રિયાઓ શારીરિક કે માનસિક રીતે થઈ શકતી નથી. કોઈ પણ એક્સપિડિશનનો ખર્ચ પણ પચીસ-ત્રીસ લાખથી ઓછો હોતો નથી. માઉન્ટ એવરેસ્ટનો તો સાઠ લાખથી વધુ થાય છે. આમ આ બધી તકલીફોનો સામનો કરીને એક પર્વતારોહક સમિટ સર કરતા હોય છે.